DECRETO 128/2004, do 10 de xuño, polo que se declara a urxente ocupación, para efectos de expropiación forzosa, polo Concello de Culleredo, dos bens e dereitos necesarios para a realización das obras do proxecto de colector de conexión da rede de saneamento do Centro Loxístico de Transportes á rede de saneamento municipal no colector de Valiñas-Silvar.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 24/06/2004

O Concello de Culleredo, en sesión que tivo lugar o día vinte e cinco de novembro de dous mil tres, aprobou o proxecto de colector de conexión da rede de saneamento do Centro Loxístico de Transportes á rede de saneamento municipal no colector de Valiñas-Silvar e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
O Concello de Culleredo remitiu a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Administración Local o día once de maio de dous mil catro.
Os bens en que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable, téndose que adaptar na súa totalidade ás determinacións contidas no proxecto, que vincula o planeamento do concello en que se asentan as súas instalacións, segundo o acordo do día vinte e un de xullo de dous mil do Consello da Xunta de Galicia. O dito informe tivo data de entrada no rexistro da Consellería de Xustiza, Interior e Administración Local o día doce de marzo de dous mil catro.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o concello, unha vez rematadas as obras de saneamento do colector de Valiñas, se fai preciso e urxente realizar as obras de conexión co dito colector para darlles saída ás augas residuais, non soamente do Centro Loxístico de Transportes, senón tamén do parque empresarial de Orro. A urxencia das ditas obras evidénciase pola necesidade de sanear unha superficie de 800.000 m, como única forma de salvagardar a salubridade dos cidadáns, a través da tratabilidade das augas residuais, derivada dun incremento da poboación de máis de 2.000 habitantes. Así mesmo, evitaríanse problemas de contaminación ambiental impedindo prexuízos ambientais e altos custos derivados deles.
Trátase, en suma, de construír un sistema de saneamento integrado que ao tempo que resolve os pro
blemas de verteduras, garante a conservación do ambiente co tratamento de residuos que producen toxicidade, persistencia e bioacumulación e que poden ser especialmente tóxicos para o ecosistema, e tamén resolve os problemas de saneamento da parroquia en que se enclava, solventando graves problemas de salubridade derivados da falta de tratamento das augas residuais que actualmente se verten ou ben directamente ao campo ou ben a fosas sépticas.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día dez de xuño de dous mil catro,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Concello de Culleredo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de colector de conexión da rede de saneamento do Centro Loxístico de Transportes á rede de saneamento municipal no colector de Valiñas-Silvar, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, dez de xuño de dous mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración
Local